Document ID: 32000R2595

Κανονισμός (ΕΚ) αριθ. 2595/2000 του Συμβουλίου
της 27ης Νοεμβρίου 2000
για τροποποίηση του κανονισμού (ΕΚ) αριθ. 1103/97 σχετικά με ορισμένες διατάξεις που αφορούν την εισαγωγή του ευρώ
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 123 παράγραφος 5,
την πρόταση της Επιτροπής(1),
τη γνώμη του Ευρωπαϊκού Κοινοβουλίου(2),
τη γνώμη της Ευρωπαϊκής Κεντρικής Τράπεζας(3),
Εκτιμώντας τα ακόλουθα:
(1) Ο κανονισμός (ΕΚ) αριθ. 1103/97 του Συμβουλίου, της 17ης Ιουνίου 1997, σχετικά με ορισμένες διατάξεις που αφορούν την εισαγωγή του ευρώ(4) περιέχει κανόνες για τον καθορισμό των τιμών μετατροπής μεταξύ του ευρώ και των νομισμάτων των κρατών μελών που υιοθετούν το ευρώ και για τη χρήση των τιμών αυτών κατά τη μετατροπή νομισματικών ποσών. Οι κανόνες αυτοί εφαρμόζονται στις τιμές μετατροπής των νομισμάτων των κρατών μελών που υιοθέτησαν το ευρώ κατά την είσοδο της Κοινότητας στο τρίτο στάδιο της Οικονομικής και Νομισματικής Ένωσης. Η εφαρμογή των κανόνων αυτών πρέπει να επεκταθεί και στην τιμή μετατροπής του νομίσματος κάθε κράτους μέλους που υιοθετεί το ευρώ σε μεταγενέστερη ημερομηνία.
(2) Για τα κράτη μέλη των οποίων το νόμισμα αντικαθίσταται από το ευρώ μετά την ημερομηνία στην οποία η Κοινότητα εισήλθε στο τρίτο στάδιο της Οικονομικής και Νομισματικής Ένωσης, ο ορισμός των "εθνικών νομισματικών μονάδων" πρέπει να αναφέρεται στη νομισματική μονάδα του κράτους μέλους όπως αυτή οριζόταν αμέσως πριν από την εισαγωγή του ευρώ σε αυτό το κράτος.
(3) Το άρθρο 123 παράγραφος 5 μπορεί τώρα να χρησιμοποιηθεί ως νομική βάση προκειμένου να ληφθούν τα προαναφερόμενα μέτρα που είναι αναγκαία για την καθιέρωση του ευρώ στα κράτη μέλη τα οποία υιοθετούν το ευρώ μετά την έναρξη του τρίτου σταδίου της Οικονομικής και Νομισματικής Ένωσης.
(4) Σύμφωνα με γενικώς ισχύουσες αρχές του δικαίου, και ιδίως τον κανόνα "lex monetae", αναγνωρίζεται καθολικά ότι οι διατάξεις του παρόντος κανονισμού αποτελούν μέρος της νομισματικής νομοθεσίας των συμμετεχόντων κρατών μελών, ενισχύοντας κατ' αυτόν τον τρόπο την ασφάλεια και τη σαφήνεια του δικαίου για τους οικονομικούς παράγοντες σε όλα τα κράτη μέλη και σε τρίτες χώρες,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 του κανονισμού (ΕΚ) αριθ. 1103/97:
α) στο τέλος της τρίτης περίπτωσης προστίθενται οι λέξεις "ή σύμφωνα με την παράγραφο 5 του άρθρου αυτού"·
β) στο τέλος της τέταρτης περίπτωσης προστίθενται οι λέξεις "ή, κατά περίπτωση, την παραμονή της ημέρας κατά την οποία το ευρώ αντικαθιστά το νόμισμα κράτους μέλους που υιοθετεί το ευρώ σε μεταγενέστερη ημερομηνία".
Άρθρο 2
Ο παρών κανονισμός αρχίζει να ισχύει την 1η Ιανουαρίου 2001.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τη συνθήκη για την ίδρυση της Ευρωπαϊκής Κοινότητας.
Βρυξέλλες, 27 Νοεμβρίου 2000.

Labels: 2
18